**Informatīvais ziņojums**

Par valdības rīcības plāna 2016. gadam 77. punkta “Izstrādāt priekšlikumus ekonomiskajiem stimuliem uzņēmējiem, lai motivētu viņu darbinieku regulāru piedalīšanos Zemessardzes mācībās” izpildes organizēšanu[[1]](#footnote-2)

Aizsardzības ministrija pastiprināti strādā pie Nacionālo bruņoto spēku (turpmāk – NBS) un Zemessardzes attīstības, arvien aktīvāk iesaistot zemessargus un rezerves karavīrus militārajās mācībās. Lai paaugstinātu NBS kaujas spējas un nodrošinātu plānveida militāro apmācību, jārisina tādi jautājumi kā darba devēju un darba ņēmēju interešu sabalansēšana, iespējamie atvieglojumi tiem darba devējiem, pie kuriem strādā zemessargi un rezerves karavīri.

**1. Situācijas apraksts**

Šobrīd spēkā esošie normatīvie akti regulē zemessargu un rezerves karavīru iesaisti militārajās mācībās gan darbalaikā, gan brīvdienās, pamatā nodrošinot mācībām nepieciešamo dienu skaitu.

**Militārā dienesta likums nosaka**,ka rezerves karavīru var iesaukt militārajās mācībās uz šādu laiku: virsnieku – kopumā līdz deviņiem mēnešiem, viena gada laikā – līdz 60 dienām; instruktoru un kareivi – kopumā līdz sešiem mēnešiem, viena gada laikā – līdz 30 dienām. Intervāls starp kārtējām militārajām mācībām, kurās iesaista rezerves karavīru, nav mazāks par četriem gadiem. Rezerves karavīru kārtējo militāro mācību starplaikos var iesaukt uz pārbaudes mācībām līdz 10 dienām gan no darba brīvajā, gan arī darbalaikā. Šo laiku ieskaita militāro mācību kopējā laikā.

**Latvijas Republikas Zemessardzes likums** noteic, ka zemessargu iesaista Zemessardzes uzdevumu izpildē un apmācībā līdz 30 dienām gadā, bet, ja zemessargs tiek nosūtīts uz aizsardzības ministra noteiktajiem kursiem, — līdz 90 dienām gadā no pamatdarba vai mācībām brīvajā laikā. Darba devējs vai izglītības iestāde atbrīvo Zemessardzes dienestā iesaistīto zemessargu no darba pienākumu pildīšanas vai mācībām (studijām), neizmaksājot viņam darba samaksu, bet saglabājot darba (amata) vietu vai tiesības turpināt mācības:

1. līdz piecām darbadienām gadā zemessarga apmācībai;
2. līdz piecām darbadienām gadā Zemessardzes uzdevumu pildīšanai;
3. ārkārtējās situācijas vai izņēmuma stāvokļa izsludināšanas gadījumā – līdz ārkārtējās situācijas vai izņēmuma stāvokļa atcelšanai;
4. līdz pusotram gadam dalībai starptautiskajā operācijā vai ātrās reaģēšanas spēkos un tam nepieciešamajai apmācībai;
5. līdz pusotram gadam, ja zemessargam uzdots pildīt prombūtnē esoša karavīra vai vakanta amata pienākumus Nacionālajos bruņotajos spēkos.

Darba likums, Valsts civildienesta likums, Valsts un pašvaldību institūciju amatpersonu un darbinieku atlīdzības likums un citi šīs jomas normatīvie akti attiecas uz zemessargiem un rezerves karavīriem tikai viņu civilās dzīves pamatdarbības jomā.

Līdzšinējā pieredze liecina, ka Militārā dienesta likumā noteiktais dienu skaits rezerves karavīru apmācībai un Latvijas Republikas Zemessardzes likumā noteiktais dienu skaits zemessargu apmācībai ir pietiekams, lai nodrošinātu kvalitatīvu apmācību. Zemessargu apmācībai un dienesta uzdevumu izpildei likums nosaka ierobežojumus attiecībā uz šo pasākumu organizēšanu darbalaikā – līdz piecām darbadienām gadā apmācībai un līdz piecām darbadienām gadā dienesta uzdevumu izpildei. Militārā dienesta likums šādus ierobežojumus rezerves karavīru apmācības organizēšanai darba dienās neparedz.

Zemessardzes vienību profesionālā dienesta virsnieki un instruktori zemessargu apmācību organizē brīvdienās, un tas rada līdzīgas problēmas kā zemessargiem. Tādēļ perspektīvā pakāpeniski ir jāpalielina zemessargu apmācību dienu skaits darbadienās. NBS jau ir sākuši praktizēt jaunuzņemto zemessargu pamatapmācības organizēšanu militāro nometņu veidā vasarā, kad pamatapmācība notiek kompakti mēneša laikā speciāli organizētā nometnē. Šāda apmācība rāda, ka vienlaidus mācības dod labākus rezultātus nekā apmācība nedēļas nogalēs, tādēļ arvien biežāk tiek praktizētas Zemessardzes mācības ne tikai nedēļas nogalēs, bet arī iekļaujot darbadienas un apmācot zemessargus vairākas dienas pēc kārtas. Šāds apmācību veids ir sevišķi efektīvs, veicot vienības kolektīvo apmācību.

Zemessardzei ir nodoms perspektīvā pakāpeniski pāriet uz zemessargu apmācību, organizējot desmit dienu nepārtrauktas mācības, tas ir – piecas darbadienas un nedēļas nogales pirms un pēc šīm darbadienām, tā nodrošinot katras vienības kaujas spēju celšanai ļoti svarīgo kolektīvo apmācību.

vienības kaujas spējas

kolektīvā apmācība

apmācība specialitātē

pamatapmācība

Tāpēc ir jārod veids, kā panākt līdzsvaru starp valsts aizsardzības nodrošināšanai nepieciešamo zemessargu un rezerves karavīru apmācību un darba devēju un darba ņēmēju interesēm un motivēt uzņēmējus atbalstīt darbinieku regulāru piedalīšanos Zemessardzes un rezerves karavīru mācībās.

Izvērtējot vairāku valstu pieredzi bruņoto spēku un darba devēju[[2]](#footnote-3) sadarbības nodrošināšanā, var secināt, ka katras valsts likumdošanas ietvaros un kārtībā tiek meklēts līdzsvars starp darba devēju motivēšanas metodēm jeb rosinošo faktoru kopumu (ekonomiskie, materiālie, sociālie, morālie un citi stimuli) un precīzām normatīvo aktu un savstarpēji noslēgto līgumu izpildes prasībām kā darba devējiem, tā apmācāmajiem rezerves karavīriem (zemessargiem).

Jāņem vērā, ka darba devēju un zemessargu/rezerves karavīru materiālā stimulēšana prasa ievērojamus valsts līdzekļus. Piemēram, Lielbritānijā tiek izmantoti šādi stimulēšanas veidi[[3]](#footnote-4):

* ja rezerves karavīrs ir ieradies uz mācībām un izpildījis saņemtos uzdevumus: 424 GBP – par pirmo gadu, 934 GBP – par nākamo, 1443 GBP – par trešo;
* vienreizēja samaksa ģimenei par sagādātajām neērtībām – 509 GBP;
* kompensējot atšķirības atalgojumā, salīdzinot ar civilo amatu – līdz 548 GBP;
* darba devējam kompensē izdevumus līdz 110 GBP, kas radušies rezerves karavīra prombūtnes dēļ, viņa vietā nodarbinot kādu citu.

Jāatzīmē, ka Zviedrijā un Somijā netiek praktizēti kādi īpaši pasākumi un nav noteikti atvieglojumi rezervistu/rezerves karavīru un zemessargu darba devējiem, jo daudzi darba devēji arī paši ir rezervisti/rezerves karavīri vai zemessargi un regulāri piedalās apmācībā, tā rādot piemēru darbiniekiem. Arī Igaunijā un Lietuvā darba devējiem nav paredzēti atvieglojumi.

Aizsardzības ministrija, izmantojot informāciju par citu valstu pieredzi, ir uzsākusi darbu, lai veicinātu komersantu izpratni par nepieciešamo atbalstu zemessargiem un rezerves karavīriem, kā arī veidotu komersantu atpazīstamību, kuri atbalsta zemessargus un rezerves karavīrus, informējot sabiedrību par pozitīvajiem sadarbības piemēriem.

Lai stimulētu komersantus atbalstīt darbiniekus zemessargus un rezerves karavīrus, Aizsardzības ministrija aicina izvērtēt iespēju noteikt zināmas priekšrocības tiem komersantiem (piegādātājiem) publiskajos iepirkumos, kuri nodarbina zemessargus un rezerves karavīrus, vienlaikus skaidrojot sabiedrībai šādu priekšrocību iespējamību un nepieciešamību, tā veicinot sabiedrības izpratni. Aizsardzības ministrijai ir iecere reizi gadā organizēt konferenci, kurā tiktu pārrunāts darba devēju devums zemessargu un rezerves karavīru apmācību procesa sekmīgā īstenošanā.

Izanalizējot NBS un Zemessardzes rīcībā esošos datus, zemessargus pēc viņu nodarbošanās var iedalīt vairākās kategorijās[[4]](#footnote-5), tātad arī zemessargu darba devēji būtiski atšķiras. Ņemot vērā zemessargu darba devēju sadalījumu, ir jāizvēlas katrai darba devēju grupai piemērotākās stimulēšanas metodes.

Zemessargu nodarbinātība:

**2. Nepieciešamās izmaiņas**

Pēc konsultācijām arLatvijas Darba devēju konfederāciju, Ekonomikas ministriju un Finanšu ministriju tika identificēti šādi iespējamie risinājumi.

**2.1. Administratīvās un ekonomiskās, materiālās stimulēšanas metodes**

**Valsts sektorā un pašvaldībās**:

* publisko attiecību kampaņas, kas iestādēm un pašvaldībām atgādina normatīvajos aktos noteiktos pienākumus, lai viņu darba ņēmēji, zemessargi un rezerves karavīri varētu piedalīties plānotajās militārajās mācībās atbilstoši normatīvo aktu prasībām;
* nepieciešamības gadījumā Ministru kabinets vai Ministru prezidents ar rīkojuma dokumentu veicina valsts pārvaldē nodarbināto zemessargu iesaistīšanu militārajās mācībās;
* zemessargu un rezerves karavīru papildu motivēšana, piemēram, pēc iespējas piešķirot zemessargiem un rezerves karavīriem apmaksātu mācību atvaļinājumu vai papildu atvaļinājumu uz militārās apmācības laiku (pēc nepieciešamo grozījumu izdarīšanas normatīvajos aktos).

**Komersantiem**:

* priekšrocības publiskajos iepirkumos, nosakot kā izšķirošo piedāvājuma izvēles kritēriju darbinieku dienestu Zemessardzē;
* nodokļu atvieglojumi (izvērtējot tos kontekstā ar plānoto nodokļu reformas īstenošanu valstī) par darbinieku Zemessardzes mācībās pavadītajām darbadienām;
* kompensācija par nesaņemto peļņu darba ražīguma samazināšanās dēļ zemessarga prombūtnes laikā.

**Individuālajiem komersantiem un pašnodarbinātajiem:**

* iedzīvotāju ienākuma nodokļa atvieglojumi (izvērtējot tos kontekstā ar nodokļu reformas īstenošanu valstī) par darbinieku Zemessardzes mācībās pavadītajām darbadienām.

**2.1.1. Apmaksāts mācību vai papildatvaļinājums**

Lai darba devējiem nodrošinātu iespēju piešķirt uz militārās apmācības laiku zemessargiem un rezerves karavīriem apmaksātu mācību atvaļinājumu vai papildu atvaļinājumu, ir jāizdara grozījumi Latvijas Republikas Zemessardzes likumā, Militārā dienesta likumā, Darba likumā un Valsts un pašvaldību institūciju amatpersonu un darbinieku atlīdzības likumā. Pēc šiem grozījumiem darba devējs, ņemot vērā savas finansiālās iespējas, varēs papildus stimulēt savus darba ņēmējus – zemessargus un rezerves karavīrus. Šāda iespēja primāri paredzēta darba devējiem valsts sektorā vai pašvaldībās, taču to varēs izmantot arī komersanti. Ņemot vērā, ka šāds papildu stimulēšanas veids nav plānots kā obligāts, finanšu līdzekļi speciāli šim mērķim valsts līmenī netiek plānoti – tas būs katras iestādes/uzņēmuma pārziņā. Latvijas Republikas Zemessardzes likumā iekļautā norma, ka darba devējs atbrīvo Zemessardzes dienestā iesaistīto zemessargu no darba pienākumu pildīšanas, neizmaksājot viņam darba samaksu, paliek nemainīta.

**2.1.2. Nodokļu atvieglojumi**

Spēkā esošajos normatīvajos aktos ir paredzēti nodokļu atvieglojumi uzņēmumiem[[5]](#footnote-6), kuros strādājošie zemessargi ir iesaukti uz mācībām un viņu aizvietošanai pieņemti citi darbinieki. Šādos gadījumos nodokļu atvieglojumi ir piemērojami par laiku, kamēr zemessargs pilda dienesta pienākumus.

Zemessardzes un NBS pieredze rāda, ka praktiski netiek izmantota iespēja uz mācībām iesauktā darbinieka vietā uz laiku pieņemt jaunu darbinieku, jo ir grūti atrast tādu darbinieku, kuram būtu nepieciešamā kvalifikācija un kurš vēlētos stāties darbā uz noteiktu, pie tam vēl īsu laiku. Tādēļ perspektīvā – kontekstā ar nodokļu reformas īstenošanu valstī – ir jāapsver iespēja noteikt nodokļu atvieglojumus vai citu kompensācijas veidu gadījumos, kad uzņēmējs uz mācībām iesauktā zemessarga un rezerves karavīra vietā izmanto citus sava uzņēmuma darbiniekus, uzdodot tiem pildīt papildu pienākumus – aizvietot uz mācībām iesaukto kolēģi.

Uzņēmējiem, kuri neieguldīs peļņu attīstībā, izdevīgs un saprotams risinājums būtu noteikt uzņēmuma ienākuma nodokļa atlaidi, kuras apmērs tiktu noteikts pēc šādiem kritērijiem:

1. uzņēmumā reāli nodarbināto zemessargu skaits;
2. zemessargu militārajās mācībās pavadīto **darbadienu** skaits (vismaz piecas Latvijas Republikas Zemessardzes likumā noteiktās darbadienas);
3. mācībās vai dienesta uzdevumu izpildē gada laikā pavadīto dienu kopējais skaits (vismaz 20 dienas)[[6]](#footnote-7).

Par katru darbinieka – zemessarga – militārajās mācībās pavadīto darbadienu noteikt uzņēmuma ienākuma nodokli ar, piemēram, 20 *euro* atlaidi. Tātad, ja viens darbinieks ir iesaistīts 5 darbadienas Zemessardzes mācībās, uzņēmums saņem atlaidi 5 x 20 = 100 *euro*. Jo vairāk uzņēmumā strādā zemessargu un piedalās militārajās mācībās, jo lielākas atlaides saņem uzņēmums.

Atbilstoši Valsts aizsardzības koncepcijai[[7]](#footnote-8), lai spētu pildīt valsts noteiktos aizsardzības uzdevumus, NBS miera laikā uztur 17 500 militāri sagatavotus karavīrus, tai skaitā 8000 zemessargus[[8]](#footnote-9). Pieņemot, ka gada laikā ne vairāk kā puse zemessargu tiks iesaistīta militārajās mācībās 5 dienas darbalaikā, valsts budžets nesaņems 400 000 *euro*: 5 dienas x 20 *euro* x 4000 zemessargu = 400 000 *euro*[[9]](#footnote-10).

Vērā ņemamu daļu zemessargu sastāda individuālie komersanti un pašnodarbinātie, kuriem nav jāmaksā uzņēmuma ienākuma nodoklis, bet publiskajos iepirkumos viņi piedalās salīdzinoši reti. Individuālie komersanti un pašnodarbinātie maksā iedzīvotāju ienākuma nodokli par saviem saimnieciskajiem ieņēmumiem, kas pēc būtības pielīdzināms uzņēmuma ienākuma nodokļa maksājumam. Ir jāapsver iespēja nodokļu reformas kontekstā nodrošināt minētās uzņēmējdarbības formas pārstāvjiem šī nodokļa atvieglojumus pēc līdzīgas formulas kā valsts akciju sabiedrībām un komersantiem. Pieņemot, ka gada laikā ne vairāk kā puse zemessargu – individuālo komersantu un pašnodarbināto – tiks iesaistīta militārajās mācībās 5 dienas darbalaikā, valsts budžets nesaņems 34 900 *euro*: 5 dienas x 20 *euro* x 349 zemessargu = 34 900 *euro*.

Ņemot vērā būtiskas izmaiņas nodokļu politikā valstī, nodokļu atvieglojumu ieviešana darba devējiem, kuri nodarbina zemessargus, tiek apsvērta kā teorētiska iespēja nākotnē, tādēļ ziņojumā netiek apskatīti finansējuma avoti, lai kompensētu nodokļu atvieglojumu dēļ radušos zaudējumus.

**2.1.3. Priekšrocības publiskajos iepirkumos**

Priekšrocības publiskajos iepirkumos paredz kārtību, kādā pasūtītājs iepirkuma procedūras dokumentos norāda izšķirošo piedāvājuma izvēles kritēriju, atbilstoši kuram izvēlas piedāvājumu, ja pirms lēmuma pieņemšanas par iepirkuma līguma slēgšanas tiesību piešķiršanu tas konstatē, ka vismaz divu piedāvājumu novērtējums ir vienāds. Lai nodrošinātu šādu pieeju, ir jāpapildina Aizsardzības un drošības jomas iepirkumu likums, paredzot komersantiem, kuri nodarbina zemessargus, priekšrocības publiskajos iepirkumos, izņemot tos iepirkumus, kuri saistīti ar Eiropas Savienības fondu līdzekļu apguvi.

Gadījumā, ja divu komersantu piedāvājumu novērtējums ir vienāds, šie komersanti (piegādātāji) pēc pasūtītāja pieprasījuma iesniedz **izziņu** no Zemessardzes,kas apliecina:

1. uzņēmumā nodarbināto zemessargu skaitu;
2. **darbadienu** skaitu, kouzņēmumā strādājošie zemessargi pavadījuši militārajās mācībās pēdējā gada laikā;
3. **kopējo** mācībās un dienesta uzdevumu izpildē pavadīto **dienu skaitu**.

Obligāts nosacījums priekšrocību saņemšanai ir zemessarga dalība militārajās mācībās gada laikā vismaz **20 dienas**, no tām kolektīvajās mācībās – **5 darbadienas**.

Lai neradītu nevienlīdzīgu situāciju iepirkumos mazajiem piegādātājiem, ir jāizvērtē, vai ņemt vērā nodarbināto zemessargu skaitu absolūtajos skaitļos vai procentos pret visu nodarbināto skaitu.

Lai ieviestu minētos uzņēmēju stimulēšanas un atbalsta veidus, ir nepieciešami grozījumi likumā “Par uzņēmumu ienākuma nodokli” (obligāti kontekstā ar nodokļu reformu) un Aizsardzības un drošības jomas iepirkumu likumā. Ir jāturpina darbs pie citu stimulēšanas un uzņēmēju atbalsta veidu izstrādes un ieviešanas, tai skaitā pēc analoģijas ar tādiem jau esošajiem principiem kā zaļais publiskais iepirkums vai priekšrocības darba devējiem, kuri nodarbina invalīdus. Visi darba devēju stimuli primāri būtu izmantojami, lai nodrošinātu zemessargu dalību kolektīvajā apmācībā darbdienās.

Tuvākajā laikā kā svarīgākie stimuli darba devējiem tiktu piedāvātas priekšrocības publiskajos iepirkumos izšķirošā piedāvājuma izvēles kritērija veidā. Valsts pārvaldes iestādes, veicot publiskos iepirkumus, izņemot tos iepirkumus, kuri saistīti ar Eiropas Savienības fondu apguvi, jau tagad var piemērot Publisko iepirkumu likuma 51. panta septīto daļu un par izšķirošo piedāvājuma kritēriju noteikt nodarbināto zemessargu skaitu uzņēmumā, militārajās mācībās pavadīto darbadienu skaitu un kopējo mācībās un dienesta uzdevumu izpildē pavadīto dienu skaitu pēdējā gada laikā. Gadījumā, ja divu komersantu piedāvājums izrādās vienāds, atbilstoši izšķirošā piedāvājuma kritērijam priekšroka ir tam komersantam, kura vadītajā uzņēmumā ir vairāk darbinieku – zemessargu, obligāti ņemot vērā militārajās mācībās pavadīto darbadienu skaitu, kā arī kopējo mācībās un dienesta uzdevumu izpildē pavadīto dienu skaitu.

**2.1.4. Kompensācija darba devējiem**

Aizsardzības ministrija meklē arī citus risinājumus zemessargu darba devēju stimulēšanai, tostarp vērtē iespēju kompensēt no Aizsardzības ministrijas budžeta darba devējiem ražīguma zaudējumus, kas radušies zemessargu iesaistīšanas mācībās darbadienās dēļ. Darba devēji, kuru darbinieki – zemessargi darbalaikā piedalās militārajās mācībās, zaudē peļņu, jo zemessarga aizvietotājs pilnvērtīgi aizvietot nespēj mācībās iesaistīto darbinieku, tādēļ samazinās uzņēmuma darba ražīgums un peļņa. Lai darba devējam kompensētu/daļēji kompensētu zaudējumus ražošanā/pakalpojumu sniegšanā – nesaņemto peļņu darba ražīguma samazināšanās dēļ zemessarga prombūtnes laikā, – ir jāizstrādā kompensācijas noteikšanas un izmaksas mehānisms.

Būtisks nosacījums, nosakot kompensāciju izmaksu, ir kompensēt zaudējumus ražošanā/pakalpojumu sniegšanā tikai par tiem zemessargiem, kuri **5 darbadienas ir piedalījušies kolektīvajā apmācībā**, bet gada laikā kopumā ir piedalījušies militārajās mācībās **vismaz 20 dienas**. Kompensāciju izmaksa jāattiecina uz darba devējiem – privātajiem komersantiem, tā nav attiecināma uz valsts un pašvaldību iestādēm un uzņēmumiem.

Lai zemessargu piedalīšanās kolektīvajā apmācībā, tās uzskaite, kompensāciju aprēķināšana un izmaksas administrēšana radītu pēc iespējas mazāku administratīvo slogu NBS un neērtības darba devējiem, ir jānosaka, ka:

1. kolektīvās apmācības dienas tiek plānotas vienkopus;
2. zemessargu un viņa darba devēju par nākamajā gadā plānotās kolektīvās apmācības laiku darbadienās informē gada beigās;
3. kompensāciju aprēķina un izmaksā pēc ZS mācībām;
4. kompensāciju aprēķina un izmaksā centralizēti NBS;
5. ja zemessargs strādā vairākās darbavietās, kompensāciju izmaksā pamata darbavietai.

Līdzīgs kompensāciju mehānisma princips tiktu izmantots RK darba devēju motivēšanai.

**2.2. Sabiedrības informēšanas un izglītošanas metodes**

Papildus minētajām metodēm ir jāizmanto sabiedrības informēšanas un izglītošanas metodes (tās attiecināmas uz visām darba devēju grupām), tas ir: sabiedrisko attiecību kampaņas, parādes, “atvērto durvju” dienas vienībās, apmācība par valsts aizsardzības jautājumiem. Attiecībā uz komersantiem jāizmanto arī tādas metodes kā darba devēju, kas visvairāk atbalsta savus darbiniekus – zemessargus un rezerves karavīrus, apbalvošana.

Svarīgi ir publisko attiecību kampaņu laikā atgādināt gan darba devējiem, gan zemessargiem un rezerves karavīriem normatīvajos aktos noteiktos dalības nosacījumus militārajās mācībās.

**3. Secinājumi un priekšlikumi**

3.1. Aizsardzības ministrijai līdz 2018. gada 1. martam sagatavot nepieciešamos grozījumus Militārā dienesta likumā, Latvijas Republikas Zemessardzes likumā, Darba likumā un Valsts un pašvaldību institūciju amatpersonu un darbinieku atlīdzības likumā, lai darba devējiem nodrošinātu iespēju piešķirt uz militāro mācību laiku apmaksātu mācību atvaļinājumu vai papildu atvaļinājumu rezerves karavīriem un zemessargiem.

3.2. Aizsardzības ministrijai sadarbībā ar Finanšu ministriju līdz 2018. gada 1. martam sagatavot priekšlikumus grozījumiem Aizsardzības un drošības jomas iepirkumu likumā, paredzot iespējas par izšķirošo piedāvājuma kritēriju noteikt nodarbināto zemessargu skaitu uzņēmumā, ja katra zemessarga militārajās mācībās pavadītais  darbadienu skaits nav mazāks par piecām darbadienām  un  kopējais mācībās pavadītais dienu skaits pēdējā gada laikā nav mazāks par 20 dienām.

3.3. Valsts pārvaldes iestādēm, veicot publiskos iepirkumus, izņemot tos iepirkumus, kuri saistīti ar Eiropas Savienības fondu apguvi, vērtējot līgumu priekšmetu, izvērtēt iespējas piemērot Publisko iepirkumu likuma 51. panta septīto daļu un par izšķirošo piedāvājuma kritēriju noteikt nodarbināto zemessargu skaitu uzņēmumā, ja katra zemessarga militārajās mācībās pavadītais  darbadienu skaits nav mazāks par piecām darbadienām  un  kopējais mācībās pavadīto dienu skaits pēdējā gada laikā nav mazāks par 20 dienām.

3.4. Valsts pārvaldes iestādēm un pašvaldībām precīzi ievērot Latvijas Republikas Zemessardzes likumā noteiktās prasības par zemessargu atbrīvošanu no darba pienākumu pildīšanas līdz piecām darbadienām gadā zemessargu apmācībai un līdz piecām darbadienām gadā Zemessardzes uzdevumu pildīšanai. Nepieciešamības gadījumā Ministru kabinets vai Ministru prezidents ar rīkojuma dokumentu veicina valsts pārvaldē nodarbināto zemessargu iesaistīšanu militārajās mācībās.

3.5. Aizsardzības ministrijai turpināt darbu pie kompensācijas darba devējiem aprēķināšanas mehānisma izstrādes.

Aizsardzības ministrs R. Bergmanis

Valsts sekretārs J. Garisons

23.11.2017.

2753

J. Mačis

Tālr. 67335088, fakss 67335250

e-pasta adrese: Juris.Macis@mod.gov.lv

1. Rīcības plāna 77. punkts balstīts uz M. Kučinska **valdības deklarācijā** noteikto: “Stiprināsim Zemessardzes kapacitāti un lomu valsts aizsardzībā, attīstot tās kaujas un reaģēšanas spējas, modernizējot Zemessardzes ekipējumu un palielinot rekrutēto zemessargu skaitu, kā arī meklējot ekonomiskos stimulus uzņēmējiem, kas nodrošina savu darbinieku regulāru piedalīšanos Zemessardzes mācībās.”. Pēc 77. punktā noteiktā uzdevuma izpildes tiks sasniegts “darbības rezultāts: izstrādāts pasākumu plāns, lai nodrošinātu darba devēju atbalstu zemessargu un rezerves karavīru dalībai kolektīvajā apmācībā, tādējādi nodrošinot 8000 zemessargu pilnīgu apmācību. Termiņš: 30.06.2017.”. [↑](#footnote-ref-2)
2. ASV, Lielbritānija, Vācija, Kanāda, Austrālija, Jaunzēlande, Zviedrija, Somija, Igaunija, Lietuva [↑](#footnote-ref-3)
3. Sk. *www.army.mod.uk/join un http://www.legislation.gov.uk/uksi/2005/859/contents/made* [↑](#footnote-ref-4)
4. Zemessardzes informācija par stāvokli 2017. gada februārī, kopā – 7622 zemessargi. [↑](#footnote-ref-5)
5. Likuma “Par uzņēmuma ienākuma nodokli” 6. panta 18. daļa. [↑](#footnote-ref-6)
6. Atbilstoši Latvijas Republikas Zemessardzes likuma 7. panta pirmajai daļai zemessargam izdienas stāžā ieskaita dienesta laiku Zemessardzē, ja viņš **vismaz 20 dienas gadā** piedalījies dienesta uzdevumu izpildē vai apmācībā. [↑](#footnote-ref-7)
7. Valsts aizsardzības koncepcijas 104. punkts. [↑](#footnote-ref-8)
8. Atbilstoši NBS datiem uz 2017. gada 31. janvāri Zemessardzē dienē 7956 zemessargi. [↑](#footnote-ref-9)
9. Ņemot vērā valstī paredzēto nodokļu reformu, šis skaitlis būs mazāks, jo no uzņēmuma ienākuma nodokļa nomaksas paredzēts atbrīvot tos uzņēmumus, kuri peļņu reinvestē uzņēmuma attīstībā. [↑](#footnote-ref-10)